b'\n_START_ARTICLE_\nAlbinismi\n_START_PARAGRAPH_\nAlbinismi on harvinainen resessiivisesti periytyv\xc3\xa4 perinn\xc3\xb6llinen tila, joka aiheuttaa ominaisen heikkon\xc3\xa4k\xc3\xb6isyyden yhdess\xc3\xa4 vaihtelevasti ilmenev\xc3\xa4n hypopigmentaation kanssa. Albinismi liittyy melanosomien kehitykseen tai toimintaan joko vain silmiss\xc3\xa4 tai sek\xc3\xa4 silmiss\xc3\xa4 ett\xc3\xa4 ihossa, hiuksissa ja ihokarvoissa. Hypopigmentaatioksi kutsuttu poikkeuksellinen vaaleus liittyy siihen, ett\xc3\xa4 melanosomit eiv\xc3\xa4t tuota tai tuottavat hyvin v\xc3\xa4h\xc3\xa4n n\xc3\xa4kyv\xc3\xa4\xc3\xa4 melaniinia._NEWLINE_Albinismia aiheuttavia geenej\xc3\xa4 on paikallistettu useita.  Tunnetuin albinismin muoto OCA1 johtuu tyrosinaasi-entsyymi\xc3\xa4 koodaavan TYR-geenin muutoksista. Suurin piirtein yht\xc3\xa4 yleinen on OCA2, joka johtuu samannimisest\xc3\xa4 OCA2-geenist\xc3\xa4. Albinismilla on silm\xc3\xa4\xc3\xa4n ja n\xc3\xa4kemiseen liittyvi\xc3\xa4 haittavaikutuksia. Se aiheuttaa fovean alikehittyneisyyden, vaakasuoraa nystagmusta, iiriksen l\xc3\xa4pikuultamista, verkkokalvon taustan pigmenttiepiteelin (RPE) vaaleuden, h\xc3\xa4ik\xc3\xa4isy\xc3\xa4, karsastusta ja stereon\xc3\xa4\xc3\xb6n ongelmia. Albinismi ei vaikuta muuhun kehitykseen, eik\xc3\xa4 sill\xc3\xa4 ole tekemist\xc3\xa4 tavanomaisen pigmentin vaihtelun, esimerkiksi vaaleahiuksisuuden kanssa. Vaalea iho altistaa auringon ultraviolettis\xc3\xa4teilylle.\n_START_SECTION_\nAlbiino\n_START_PARAGRAPH_\nAlbinismi viittaa tietyt kriteerit t\xc3\xa4ytt\xc3\xa4viin melaniinipigmentin vajallisuustiloihin. Albiino (substantiivi tai adjektiivi)  tarkoittaa eli\xc3\xb6t\xc3\xa4, jolla on albinismi. Sille on ehdotettu suomennosta "valkomuunnos"._NEWLINE_Albiinot el\xc3\xa4imet eiv\xc3\xa4t aina ole t\xc3\xa4ysin valkoisia: esimerkiksi matelijoilla, linnuilla ja kaloilla esiintyy my\xc3\xb6s muita kuin melaniinipigmenttej\xc3\xa4, joten albiino matelija voi olla v\xc3\xa4rilt\xc3\xa4\xc3\xa4n esimerkiksi kirkkaankeltainen. Albiinoiksi kutsutaan my\xc3\xb6s jossakin mieless\xc3\xa4 virheellisesti sek\xc3\xa4 osittain melaniinia muodostavia (albinistisia), melaniinin lis\xc3\xa4ksi mit\xc3\xa4\xc3\xa4n muuta pigmentti\xc3\xa4 tuottamattomia esimerkiksi lintuja ja kaloja, ett\xc3\xa4 muutoin valkoisia, normaalisti melaniinia muodostavia (esimerkiksi leukistisia) el\xc3\xa4imi\xc3\xa4._NEWLINE_Nimityksen "Albiino" k\xc3\xa4ytt\xc3\xa4minen henkil\xc3\xb6st\xc3\xa4 jolla on albinismi, on ongelmallista ja se voi olla loukkaavaa.\n_START_SECTION_\nIhmisell\xc3\xa4\n_START_PARAGRAPH_\nIhmisell\xc3\xa4 albinismin tunnusmerkkej\xc3\xa4 ovat vaalea iho, verkkokalvon kehitysh\xc3\xa4iri\xc3\xb6st\xc3\xa4 johtuva heikko n\xc3\xa4\xc3\xb6ntarkkuus ja yleisimmin siniset, harmaat tai vaaleanruskeat silm\xc3\xa4t (jotka saattavat sopivassa valaistuksessa saada punaisen s\xc3\xa4vyn). Hiukset ovat vaaleat, joko kellert\xc3\xa4v\xc3\xa4t, punertavat tai puhtaan valkoiset. Albinismi on harvinaista. Esimerkiksi Yhdysvalloissa noin joka 17\xe2\x80\x89000. henkil\xc3\xb6ll\xc3\xa4 on jonkin tyypin albinismi. Lis\xc3\xa4ksi isompi m\xc3\xa4\xc3\xa4r\xc3\xa4 ihmisi\xc3\xa4 on tiet\xc3\xa4m\xc3\xa4tt\xc3\xa4\xc3\xa4n jonkin albinismigeenin kantajia. Saharan etel\xc3\xa4puolisessa Afrikassa albinismi on huomattavastikin yleisemp\xc3\xa4\xc3\xa4.\n_START_SECTION_\nAfrikan albiinovainot\n_START_PARAGRAPH_\nVarsinkin Tansaniassa ja Burundissa Afrikassa tuhannet albiinot saavat pel\xc3\xa4t\xc3\xa4 henkens\xc3\xa4 puolesta. Punaisen Ristin mukaan vuonna 2009 Tansaniassa noin 300 albiinolasta ja -nuorta piileskeli vammaisille tarkoitetuissa kouluissa ja h\xc3\xa4t\xc3\xa4majoituksessa. Kahden vuoden kuluessa yli 50 albiinoa Tansaniassa oli tuolloin tapettu ja Burundissa ainakin 12. T\xc3\xa4m\xc3\xa4 johtuu taikauskosta sek\xc3\xa4 rahasta. Lis\xc3\xa4ksi albiinojen ja valkotukkaisten afrikkalaisten raajoja sek\xc3\xa4 elimi\xc3\xa4 myyd\xc3\xa4\xc3\xa4n er\xc3\xa4\xc3\xa4nlaisille poppamiehille taikakalujen raaka-aineeksi.'